За 16 гадоў існаваньня радыё “Сталіца” праз многія эфірныя ператварэньні прайшло, штосьці публіка прымала “на ўра”, штосьці наадварот… Адныя цярпліва чакаюць зьменаў да лепшага, другія – саскокваюць на іншыя хвалі. Гэта нармальна. А вось што выдатна, так гэта відавочны (для нас, супрацоўнікаў) факт: 16 гадоў таму было куды болей людзей, якія зусім не прымалі або “цярпелі” беларускую мову, лічылі яе “калгаснай”. Зараз – наадварот, нават тыя, хто па жыцьці размаўляюць па-руску, зьвяртаюцца да нас і спрабуюць размаўляць на мове, асабліва моладзь. Многія прабачаюцца, шкадуюць, што разумець разумеюць, а сказаць – практыкі няма, няма зь кім пагаварыць. Сябры казалі, што ў іх дзетак у школе ў старэйшых класах настаўнік беларускай мовы на канікулы даваў заданьне хаця б па гадзіне на дзень слухаць радыё “Сталіца” ;-) Так што мы расьцем, і аўдыторыя расьце (як у якасным, так і ў колькасным плане) – і гэта здорава!